Wikiloc - 195. Senderisme en tren: circular des de Centelles pels castells de Centelles i de Castellcir, Sauva Negra i Sta. M. Savall
Senderisme en tren
Senderisme en tren on Wikiloc
195. Senderisme en tren: circular des de Centelles pels castells de Centelles i de Castellcir, Sauva Negra i Sta. M. Savall on Wikiloc

195. Senderisme en tren: circular des de Centelles pels castells de Centelles i de Castellcir, Sauva Negra i Sta. M. Savall
LA TRAVESSA Llarga i dura travessa que des de l'estació de Rodalies de Catalunya de Centelles ens portarà a conèixer interessants elements patrimonials i espais naturals repartits entre les comarques del Vallès Oriental i el Moianès. De tota la riquesa patrimonial que trepitjarem en destaquen especialment dos elements, els castells de Centelles i de Castellcir. Ambdues fortaleses es troben enrunades parcialment però encara mantenen l'encant de les ruïnes antigues i del paratge on es troben situats. El Castell de Centelles es troba enlairat dalt de l'agulla de Sant Martí, abocat al Congost. Només és visitable per l'exterior, però si pugem dalt d'un turó veí ens oferirà una vista immillorable de tota la fortalesa amb el Montseny com a teló de fons. No menys espectacular és la situació del Castell de Castellcir, dalt d'una roca anomenada Castell de Popa i que vista des del nord-est sembla totalment inexpugnable. Un sender, però, hi accedeix per ponent, facilitant la visita de les restes de l'antic fortí. Tot i estar en un paratge menys interessant que el dels castells, també cal fer esment a la visita que farem de les ruïnes de Santa Maria Savall, una antiga església i convent documentada des de l'any 898. Així mateix no ens podem oblidar de l'entorn natural, i això significa parlar de la Sauva Negra, un espai protegit de 100 ha inclòs al Pla d'Espais d'Interès Natural (PEIN) de la Generalitat de Catalunya. Situat a cavall del municipi de Castellcir (Moianès) i de Centelles (Osona) , l'espai està format per un espès bosc format per roures, boix i faig orientat d'est a oest. Representa una mostra significativa del paisatge subhumit, i mentre caminem pels ombrívols corriols que la travessen o parem a beure a la bonica font de la Sauva Negra, semblarà que ens transportem a paratges més septentrionals de casa nostra. DIFICULTAT La ruta és intensa, amb diferents desnivells estesos durant la travessa que la fan certament esgotadora. No seguim cap sender abalisat, el que fa que sigui gairebé imprescindible l'ús del gps per no perdre el fil de la ruta. La baixada a Centelles pel camí de la Costa té algun tram que pot resultar aeri per aquelles persones amb certa por a les altures. El sender és clar i evident però en un petit tram va penjat sobre la cinglera. ELS TRENS -Estació de sortida: Centelles (Rodalies de Catalunya): estació situada a llevant de la població. Disposa de taquilles i cafeteria. Podeu consultar aquí els HORARIS DE RODALIES DE CATALUNYA.